  Майя Бывальцева 18-тӥ гудырикошконэ Удмуртиын капчи атлетикая дуннелэсь вице-чемпионзэ Сергей Широбоковез пумитазы. Шаркан ёросысь Лӧппочинка (Малая Ита) гуртын вордскем Сергей Широбоков 13-тӥ гудырикошконэ Лондонын 20 иськеме ӝог ветлонын Колумбиысь Эйдер Аревалолы кык секунд гинэ келяз но азвесь медаль утӥз. 18 аресъем спортсменэз пумитаны Ижысь аэропортэ вуизы спорт удысысь кивалтӥсьёс, пинал атлетъёс, ӵыжы-выжыосыз. Удмуртиын капчи атлетикая дуннелэсь вице-чемпионзэ Сергей Широбоковез пумитазы Вераны кулэ, Сергей Широбоков зарни медаль но басьтыны быгатэ вал. 20 иськемез 30 секундлы ӝоггес ортчемез вань. Аслаз верамезъя, опытэз ӧзгес тырмы, дыр. Кыӵе ке вакытэ, уг тодӥськы, кыӵе иськемын, секыт луиз, но соку ик йыре малпан лыктӥз — али сётскыны уг яра, мон ваньмызлы возьматыны кулэ, ми вормыны быгатӥськомы шуыса. <…> Кык секунд келяны ӝож, но мон азвесьлы но шумпотӥсько, малы ке шуоно 18 аресъем пияш понна дуннелэн чемпионатаз азвесь — со али тужгес бадӟымез… Сергей Широбоков   Солэн кылъёсызъя, вормыны юрттӥз аслыз осконэз, озьы ик ӝог ветлонъя школамы тужгес кужмоез шуыса возьматыны мылкыдыз. Пиезлэн вормонэлы туж шумпотэ анаез Людмила Петровна. «Тырше, нош валтӥсез — чиданлык. Со ӧй ке луысал, сыӵе вормонъёсыз но ӧй луысалзы, дыр. Данъяськисько пиеным», — вераз со. Ӝог ветлон амалын Удмуртилэн умой йылолъёсыз кылдэмын шуыны луэ. 14 ар талэсь азьло дуннелэн чемпионатаз Герман Скурыгин озьы ик кыкетӥ инты басьтӥз. Дунневыл ӵошатсконъёсын пӧртэм медальёс басьтылӥзы Валерий Сунцов но Семён Ловкин. Широбоковлэн тренерез Екатерина Ежова та спорт амалын берпуметӥез ӧй вал. Сергеез дышетскисьёслэн фестивалязы синйылтӥз. Солэн кылъёсызъя, вормонзэ ужаны яратэменызы басьтӥз, со туж кылзӥськись, куронъёсты быдэстӥсь, тренерлы оскись спортсмен. «Чемпион луоз шуыса ӧй малпалля, огшоры соин ужаны кутски. Мон ачим та спорт амалысь, соин ик быгатонлыксэ адӟисько вал. Котькуд тренерлэн чемпионэз будэтэмез потэ, мынам пӧрмиз. <…> Удмуртия понна со туж бадӟым азинлык, пиналъёс вуо ни, юало, луоз-а ми доры лыктыны. Мон малпасько, азьланяз ӝог ветлонын трос спортсменъёс луозы, ми солы туж шумпотӥськомы», — пусйиз Екатерина Ежова. Шаркан ёрос администрациысь физкультурая, спортъя но егитъёслэн политиказыя ёзэтлэн кивалтӥсез Сергей Чернов верамъя, спортэз яратон Сергейлы пыӵатӥз физкультурая дышетӥсез Татьяна Иванова. Лӧппочинка гурт Шарканлэсь 30 иськемлэсь кыдёкын, ӵошатсконъёсы но сборъёсы ветлыны пияшлы капчи ӧй вал.  «Гуртаз ас кожаз но дасяське вал — ваньзы шораз паймыса учкылӥзы, кыӵе ке валантэм спорт амалэн выре… Нош али пиос, егитъёс, табере бадӟымъёс пӧлын дуннеысь кизили. <…> Ми таӵе адямиосты дунъянын но утьыны кулэ, соос асьсэлэсь гуртсэс, ёроссэс, элькунзэс но быдэс Россиез мед данъялозы! Куншеттэк потӥз шуыса туж ӝож, Шарканлэсь яке Удмуртилэсь сётыны кулэ вылэм», - вераз журналистъёслы Сергей Чернов. «Сергейлэн ваньмыз азьпалан ай, мон зэмзэ но озьы малпасько…. <…> Пуктэм ужпумез быдэстыны тыршемез туж пусйымон, но котькуд азинлык — со, устолык сяна, бадӟым-бадӟым уж. Сергей ужаны яратэ, со возьматэ, Шарканысь зэмос удмурт пияш выль азинсконъёс, выль вормонъёс басьтыны дась шуыса», — пусйиз Удмуртиысь физкультурая, спортъя но егитъёсын ужан политикая министр Игорь Краснов. Коньывуонозь Сергей Широбоков шутэтскыны малпа, собере выль ӵошатсконъёслы дасяськон кутскоз, сборъёс Удмуртиын ортчозы. Тулыспалэ Россилэн чемпионатэз луоз, егит спортсмен отын Дуннелэн кубокез понна вожвылъяськонэ быръёнэз ортчыны оске, «федерацимес лэзизы ке». Тегъёс: Спорт Удмуртия Россия капчиатлетика  